  Майя Бывальцева 1-тӥ гудырикошконэ Удмуртиысь ужась пенсионеръёслэсь пенсизэс выльысь чоталозы. Тужгес бадӟымез ватсэт 235 манет 75 коньы луоз. Кызьы вераз иворъёсъя «Удмуртия» агентстволы Россиысь Пенси фондлэн элькунъя ёзэтысьтыз иворъёсты вӧлмытӥсь ёзэсъёсын кусып возёнъя группалэн кивалтӥсез Елена Ананина, туннэ Удмуртиын 97 сюрслэсь трос пенсионеръёс ужало. «Удмуртиын пенсиосты тырон 3-тӥ гудырикошконэ кутске, нырысетӥ число — дырпус вакыт», — валэктӥз Елена Ананина. Ватсэт басьтозы ужась пенсионеръёс, кудъёсыз понна уж сётӥсьёссы 2016-тӥ арын утет тыронъёсты висъязы. Кылем ар понна висъям тыронъёс сярысь ивортонъёс уж сётӥсьёслэсь вуизы, Россиысь Пенси фонд соосты страховать карем муртъёслэн счетъёсазы келяз. Соин ик улосвылъя ёзэсъёсы нокыӵе ватсаса кагазъёс вайыны кулэ ӧвӧл Пенси фондлэн Удмуртиысь ёзэтэзлэн пресс -службаезВатсэтлэн быдӟалаез уждунлэсь потэ, шонергес вераса, тырем взносъёслэсь но пенси баллъёслэсь. Тужгес бадӟымез ватсэт куинь балл луоз. «2017-тӥ арын 10-тӥ оштолэзьысен пенси баллэн дуныз 78 манет 58 коньы луэ. Ужась пенсионеръёслы, кудъёсызлы пенсия тыриське 2016–2017 аръёсы ортчытэм индексациез лыдэ басьтытэк, тужгес бадӟым ватсэт 214 манет 23 коньы луоз (лыдэ басьтӥське 2016-тӥ арын толшорлы пенси баллэн дуныз — 71 манет 41 коньы)», — валэктӥзы Пенси фондлэн Удмуртиысь ёзэтаз. Куинь балл басьтон понна уждунлэн быдӟалаез 19 сюрс 900 манет луыны кулэ. Мер тыронъёслы но ужасьтэм адямиослы пенсиослы индексаци арлы быдэ 1-тӥ тулыспалэ ортчытӥське. Тегъёс: Мерлык Ижкар Удмуртия пенсия Пенсифонд пенсионеръёс  